IVP wil EFF-man glo laat vermoorMarshall Dlamini, sekretaris-generaal van die EFF. (Foto: pa.org.za) Die EFF sê die polisie het aan die party bevestig dat “senior leiers” van die IVP glo planne beraam om die rooi barette se sekretaris-generaal, Marshall Dlamini, in ŉ sluipmoordaanval te laat vermoor. Volgens die EFF dui “betroubare intelligensieverslae” dat sommige senior IVP-leiers glo dat Dlamini eiehandig aanspreeklik is vir die gesamentlike besluit wat die EFF geneem het om mosies van wantroue teen IVP-burgemeesters in verskeie munisipaliteite in KwaZulu-Natal van stapel te stuur en te steun. “Die EFF verwerp met minagting die planne om ons sekretaris-generaal of enige ander leier vir selfsugtige en eng politieke doeleindes te vermoor. Ons neem hierdie berigte nie ligtelik op nie, aangesien KwaZulu-Natal al geruime tyd bekend is vir talle politieke sluipmoorde, ŉ gebruik waarmee die EFF hom vereenselwig en wat ons sedert ons stigting tien jaar gelede veroordeel,” sê Sinawo Thambo, nasionale woordvoerder van die EFF. Volgens die EFF kan geweld nooit as instrument vir politieke oorreding gebruik word nie. “Ons doen ŉ beroep op die IVP, sy leiers en lede om hulle te weerhou van geweld as maniere om politieke verskille op te los. Suid-Afrika gaan ŉ nuwe era binne waar politieke partye soms gaan verskil oor hoe die regering op plaaslike, provinsiale en nasionale vlak saamgestel word en geweld kan nie as wapen gebruik word nie.” Hulle respekteer die IVP se besluit om nie EFF-regerings in verskillende munisipaliteite in KwaZulu-Natal te steun nie en vandaar die “logiese en rasionele besluit” om IVP-regerings nou uit te stem in munisipaliteite waar die EFF die party vantevore gesteun het, sê Thando. “Die EFF bly ŉ krag om mee rekening te hou en het een van die grootste en beslissendste suksesse en groei in KwaZulu-Natal en die res van die land aangeteken. Geen intimidasie of bedreiging sal ons voortgesette groei en voorspoed van ŉ ekonomiese emansipasie-beweging in die wiele ry nie.”